# **DECIZIA ETAPEI DE ÎNCADRARE**

## Nr. 868 din 26.01.2017

Ca urmare a solicitării de emitere a acordului de mediu adresate de **PRIMARIA SAVARSIN**, cu sediul în Str. PRINCIPALA, Nr. 37, Savarsin, Judetul Arad, prin Vodicean Ioan, cu adresa F.N. din 30.08.2016, înregistrată la APM Arad cu nr. 11985/30.08.2016, în baza:

1. **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
2. **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Arad decide, ca urmare a consultărilor desfăşurate în cadrul şedinţei/şedinţelor Comisiei de Analiză Tehnică din data de 02.11.2016, că proiectul „**Modernizare infrastructură de interes local în comuna Săvârşin, judeţul Arad”** propus a fi amplasat în comuna Săvârşin, satele Săvârşin, Toc, Hălăliş, Căprioara nu se supune evaluării impactului asupra mediului şi nu se supune evaluării adecvate.

 Justificarea prezentei decizii:

 **I.** **Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele**:

 **a)** **proiectul se încadrează** în prevederile Hotărârii Guvernului nr. 445/2009, anexa nr.2, pct. 10 e;

 **b)** **mărimea proiectului**: modernizarea unor străzi după cum urmează: Săvârşin L=291 m, Hălăliş L=2400 m, Căprioara L=1677,20 m, Toc L= 369,60 m (Total=4737,80 m). Lucrări propuse: realizarea unei îmbrăcăminţi bituminoase, dispozitive de scurgere şi evacuare ape pluviale, şanţuri, podeţe, semnalizări.

Principalele lucrări de modernizare constau în

-corectarea în plan şi spaţiu a elementelor geometrice ale traseului existent;

-scarificarea şi reprofilarea pietruirii existente pe întreaga lăţime a părţii carosabile proiectate pe o grosime de min. 5 cm;

-realizarea izolat a casetelor de lărgire a părţii carosabile acolo unde situaţia o impune;

-realizarea unui strat inferior de fundaţie din balast;

-realizarea unui strat superior de fundaţie din piatră spartă împănată la străzile din localităţile Săvârşin, Căprioara şi Toc;

-realizarea unu strat superior de fundaţie din macadam la strada din localitatea Hălăliş;

-realizarea unui strat de bază din A.B. 31,5;

-realizarea unui strat de bază din B.A. 16;

-amenajare intersecţiilor cu străzile laterale;

-lucrări de amenajare a acceselor la proprietăţi la strada 5 din localitatea Săvârşin;

-asigurarea continuităţii scurgerii apelor pluviale prin realizarea de dispozitive de scurgere noi respectiv prin remedierea şi curăţarea celor existente (şanţuri, rigole de acostament, podeţe noi dalate şi tubulare);

-regularizări de vale, sprijiniri cu gabioane, amenajări de vale cu elemente prefabricate din beton tip P2, amenajări de vale cu geocelule umplute cu beton în vederea asigurării debitului de calcul pentru valea Hălăliş, respectiv pentru protecţia sistemului rutier proiectat;

-semnalizare rutieră orizontală şi verticală definitivă.

 **c)** **cumularea cu alte proiecte**: modernizarea străzilor a fost prevăzută în Planul Urbanistic General al Comunei Săvârşin fiiind un obiectiv în urbanizarea şi dezvoltarea economică şi turistică. Lucrarea *nu* modifică schema de amenajare existentă a Văilor Vineşti, Troaş, Crăciuneasca, Căpriorişca şi râului Mureş;

 **d) productia de deşeuri**: în timpul execuţiei lucrărilor şi în timpul exploatării pot rezulta deşeuri valorificabile şi nevalorificabile (deşeuri menajere şi asimilabile cu cele menajere). Cele valorificabile se colectează şi se predau unităţilor autorizate în preluarea şi valorificarea acestora, iar cele nevalorificabile se colectează în containere destinate acestui scop şi se predau societăţilor de salubrizare autorizate;

**e) emisiile poluante, inclusiv zgomotul si alte surse de disconfort:** sursele de zgomot şi vibraţiipot fi utilajele de manipulare – montaj şi traficul auto, iar poluanţii pentru aer (pulberile şi gazele de eşapament) în timpul execuţiei pot proveni de la traficul auto şi din manipularea materialelor prăfoase;

**f) riscul de accident, ţinându-se seama în special de substantele si de tehnologiile utilizate:** numai în cazul deversărilor accidentale de uleiuri sau diverşi carburanţi.

**2. Localizarea proiectelor (Se ia in considerare sensibilitatea mediului în zona geografică posibil a fi afectata de proiect):**

**2.1. utilizarea existenta a terenului:** teren aflat pe domeniul public. Folosinţa actuală şi destinaţia stabilită prin PUG: străzi. Este situat în intravilanul localităţilor Săvârşin, Căprioara, Toc, Hălăliş şi extravilanul localităţii Toc (Toc cu drumul naţional DN 7 şi drumul judeţean).

**2.2. relativa abundenţă a resurselor naturale din zona, calitatea şi capacitatea regenerativă a acestora:** nu este cazul.

**2.3. capacitatea de absorbtie a mediului, cu atentie deosebita pentru:**

**a)zonele umede:** nu este cazul

**b)zonele costiere:** nu este cazul

**c)zonele montane si cele impadurite:** nu este cazul

**d)parcurile si rezervatiile naturale:** nu este cazul

**e)ariile clasificate sau zonele protejate prin legislatia in vigoare, cum sunt: zone de protectie a faunei piscicole, bazine piscicole naturale si bazine piscicole amenajate etc.:** nu este cazul

**f)zonele de protectie speciala, mai ales cele desemnate prin Ordonanta de urgenta a Guvernului** **nr. 57/2007** **privind regimul ariilor naturale protejate, conservarea habitatelor naturale, a florei si faunei salbatice, cu modificarile si completarile ulterioare, zonele prevazute prin Legea nr. 5/2000 privind aprobarea Planului de amenajare a teritoriului national - Sectiunea a III-a - zone protejate, zonele de protectie instituite conform prevederilor Legii apelor** **nr. 107/1996****, cu modificarile si completarile ulterioare, si Hotararea Guvernului** **nr. 930/2005** **pentru aprobarea Normelor speciale privind caracterul si marimea zonelor de protectie sanitara si hidrogeologica:** nu este cazul

**g)ariile in care standardele de calitate a mediului stabilite de legislatie au fost deja depasite:** nu este cazul

 **h)ariile dens populate**: nu este cazul

**i)peisajele cu semnificatie istorica, culturala si arheologica:** nu este cazul

***3. Caracteristicile impactului potential:***

**a) extinderea impactului** - aria geografica şi numarul persoanelor afectate: nu este cazul;

**b) natura transfrontiera a impactului**: nu este cazul;

**c) marimea si complexitatea impactului**: este redus;

**d) probabilitatea impactului**: nesemnificativă cu condiţia respectării tuturor normelor în vigoare de sănătate publică şi protecţia mediului;

 **e) durata, frecventa si reversibilitatea impactului**: nu este cazul.

**II. Motivele care au stat la baza luării deciziei etapei de încadrare în procedura de evaluare adecvată sunt următoarele:**

- investiţia menţionată mai sus nu intră sub incidenţa art. 28 din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi a faunei sălbatice, cu modificările şi completările ulterioare.

**Condiţiile de realizare a proiectului:**

- respectarea documentaţiei depuse la APM Arad;

- respectarea tuturor actelor de reglementare emise de alte autorităţi şi a legislaţiei în vigoare;

- pentru diminuarea impactului generat în timpul construcţiei se va urmări:

1. scurtarea duratei de execuţie a proiectului pentru diminuarea duratei de manifestare a efectelor negative asupra factorilor de mediu şi asupra populaţiei din zonă;

 2. evitarea pierderilor de materiale de construcţie din utilajele de transport;

 3. folosirea unor utilaje şi mijloace de transport silenţioase;

***a) Protecţia calităţii apelor:***

- este interzisă orice deversare de ape uzate, efluenţi lichizi, reziduuri sau deşeuri de orice fel în ape de suprafaţă, subterane, pe sol sau în subsol;

- pe porţiunile de drum în care cursul văii Hălăliş se apropie de drum se va monta un parapet de siguranţă lateral de tip N2. Se interzice degradarea albiei şi a malurilor în timpul execuţiei lucrărilor cât şi în timpul exploatării. Se interzice tranzitarea cu utilaje a albiei Văii Hălăliş, pentru a se evita degradarea albiei minore, majore, poluarea apei şi perturbarea biodiversităţii.

***b) Protecţia calităţii aerului:***

- organizarea activităţii se va face astfel încât impactul asupra mediului şi populaţiei să fie cât mai redus (zgomotul, cantitatea de particule în suspensie şi sedimentabile să fie cât mai redusă);

- se va asigura încadrarea indicatorilor de calitate ai aerului la limita incintei în prevederile STAS 12574/1987 „Aer din zonele protejate”

***c) Protecţia solului şi a subsolului:***

- se vor asigura condiţii pentru depozitarea în siguranţă a materialelor de construcţie, astfel încât să nu blocheze căile de acces, să nu poată fi antrenate de vânt sau de apele pluviale;

- se vor lua măsuri pentru îndepărtarea de pe teren a deşeurilor inerte şi nepericuloase rezultate în urma lucrărilor;

- se vor lua măsuri de prevenire a poluării solului, subsolului şi apelor cu produse poluante existente pe şantier (carburanţi, lubrifianţi, etc.);

- la terminarea lucrărilor terenul neocupat va fi curăţat şi readus la forma iniţială**.**

***d) Gestionarea deşeurilor:***

- se va evita depozitarea necontrolată a deşeurilor de orice natură ce vor rezulta pe perioada derulării lucrărilor;

- deşeurile menajere din organizarea de şantier, precum şi cele inerte rezultate din tehnologiile de execuţie, se vor colecta pe tipuri, se vor depozita în spaţii special amenajate, urmând ca deşeurile menajere şi cele inerte să fie transportate la un depozit de deşeuri solide nepericuloase, autorizat, cele din materiale recuperabile se vor valorifica;

***e) protecţia biodiversităţii - spaţii verzi:***

- se va realiza refacerea ecologică a zonelor afectate de execuţia lucrărilor;

- organizarea activităţii se va face astfel încât impactul asupra peisajului să fie cât mai redus;

- va fi realizat procentul de spaţiu verde amenajat în conformitate cu prevederile H.G. nr. 525/1996.

**Se vor respecta prevederile:**

- OUG 195/2005 aprobată prin Legea 265/2006 privind protecţia mediului cu modificările şi completările ulterioare;

- Legea nr. 211/2011 privind regimul deşeurilor, cu completările şi modificările ulterioare;

- Legea nr. 104/2011 privind calitatea aerului înconjurător, cu completările şi modificările ulterioare;

- H.G. nr. 188/2002 pentru aprobarea unor norme privind condiţiile de descărcare în mediul acvatic a apelor uzate, cu completările şi modificările ulterioare;

- Ordinului nr. 119/2014 pentru aprobarea Normelor de igienă şi sănătate publică privind mediul de viaţă al populaţiei;

**Alte condiţii:**

Respectarea documentaţiei tehnice depuse la APM Arad şi a punctelor de vedere (avizelor) emise de autorităţile implicate în realizarea investiţiei.

**Documentaţia conţine:**

- Notificare; memoriu de prezentare; planuri de situaţie, plan de încadrare în zonă, profiluri transversale, detalii şi structură rutieră; anunţ depunere solicitare de emitere a acordului de mediu; listele de control; proces verbal întocmit în baza şedinţei colectivului de analiză tehnică; anunţ decizia etapei de încadrare;

- Certificatul de urbanism nr. 9/16.06.2016 eliberat de Primăria Comunei Săvârşin;

- Decizia etapei de evaluare iniţială nr. 12380/07.08.2016, eliberată de APM Arad;

- Aviz de gospodărire a apelor nr. 33/04.10.2016 emis de A.N. « Apele Române », Administraţia Bazinală de Apă Mureş, Sistemul de Gospodărire a Apelor Arad;

 Se va urmări ca prin activitatea desfăşurată să nu se producă poluări ale factorilor de mediu; orice fel de poluare va fi adusă imediat la cunoştinţă Autorităţilor implicate în vederea luării măsurilor care se impun pentru limitarea şi eliminarea efectelor negative.

 Proiectul propus nu necesită parcurgerea celorlalte etape ale procedurii,

**În conformitate cu prevederile legislaţiei de mediu în vigoare, la finalizarea lucrărilor de construcţie şi înainte de punerea în funcţiune, titularul investiţiei are obligaţia să notifice în scris A.P.M Arad şi G.N.M Arad în vederea efectuării unui control pentru verificarea condiţiilor din prezentul act de reglementare.**

Prezenta decizie este valabilă pe toată perioada punerii în aplicare a proiectului

 Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV**

 **Dana Monica DĂNOIU**

 **Şef Serviciu A.A.A.**

 **Gabriela VESA**

 Întocmit, Gabriela VESA